แรงขายหุ้นบลูชิพกด SET ภาคเช้ารูดหนัก 11 จุด เสี่ยงหลุดแนวรับ 1,630 จุด
แรงขายหุ้นบลูชิพกด SET ภาคเช้ารูดหนัก 11 จุด เสี่ยงหลุดแนวรับ 1,630 จุด ณ เวลา 11.24 น. อยู่ที่ระดับ 1,632.85 จุด ลบ 10.67 จุด หรือ 0.65 มูลค่าซื้อขาย 1.3 หมื่นล้านบาท
16 ก.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 11.24 น. อยู่ที่ระดับ 1,632.85 จุด ลบ 10.67 จุด หรือ 0.65 มูลค่าซื้อขาย 1.3 หมื่นล้านบาท
10 หุ้นกดดัชนีเช้านี้

น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ดัชนีภาคเช้าปรับตัวลดลงไปกว่า 10 จุด เป็นไปตามตลาดหุ้นในภูมิภาคที่ส่วนใหญ่จะเคลื่อนไหวในแดนลบ ซึ่งน่าจะมีแรงกดดันมาจากปัจจัยภายนอกประเทศเป็นหลัก โดยเฉพาะสงครามการค้าระหว่างสหรัฐและจีน ซึ่งส่งผลกระทบกับประเทศจีนโดยตรง และมีผลกระทบกับภูมิภาคด้วย ทำให้ Fund Flow ยังคงไหลออกอย่างต่อเนื่อง
ขณะที่บ้านเรานักลงทุนยังรอดูมาตรฐานบัญชีใหม่ IFRS9 ว่าจะเลื่อนใช้หรือไม่ เพราะจะมีผลต่อหุ้นในกลุ่มแบงก์อยู่พอสมควร ประกอบกับผลประกอบการงวดไตรมาส 2/61 ของกลุ่มแบงก์ที่น่าจะออกมาแย่กว่าคาด โดยเฉพาะ SCB ส่วนหุ้นอื่นที่ปรับตัวลดลงไป อย่าง AOT ก็น่าจะได้รับผลกระทบในระยะสั้นจากจำนวนนักท่องเที่ยวปรับตัวลดลง
อย่างไรก็ตาม คาดว่าช่วงบ่ายตลาดฯ น่าจะยังซบเซาเนื่องจากยังไม่มีประเด็นใหม่เข้ามา ทำให้ภาพรวมของตลาดโดยรวมยังเปราะบาง พร้อมให้แนวรับ 1,630 จุด และแนวต้าน 1,640 จุด